Minenn ghut willigen vnde stedes bereydenn denst juwer werdycheyt stedes bereyth. Ick weth juwer werdycheyt sunderlinges nicht to scriuen men dat ic gesunt byn; de ghelicken begere ic alle stedes van juwer irdachte w:t to horen etc. Fforder, werdyge here, wylt doch woel doen vnde laten Augustinus bockbinder desse bocke werden vnde den brefft; vnde ick bydde juwer werdycheyt wylt my dat nycht forkeren dat ic de bocke an juwe werdicheyt forscicket hebbe, in den se juwer werdicheyt nycht to en komen were, ic dede dat darvmme ic konde dar ghyne vinnessche scheppe hebben, vnde juwe werdicheyt is hir vnde to dem Holm mest bekant, vnde se des to bet tor stede quemen. Hir mede ic juwe werdycheyt Gade salich vnde ghesunt beuele. Gescreuen to Rostock am dage Petri et Pauli m v°xiiij. Berndt Wijseman, mester Jacobs gast. Adress: Deme erwerdige here unde mester Pawell, doemprauest der kerken Abow, in aller w(t) fruntliken screffen.